( 17 ม.ค.48 ) นายกรัฐมนตรี ยืนยัน เหตุที่รถไฟฟ้าใต้ดินชนกันเกิดจากอุบัติเหตุและความบกพร่องของพนักงาน จนทำให้มีผู้บาดเจ็บหลายคน ซึ่งต่อจากนี้ การรถไฟฟ้าขนส่งมวลชนจะทำการทดลองระบบให้มั่นใจว่า เป็นปกติถึงจะเปิดให้บริการได้  พันตำรวจโททักษิณ ชินวัตร นายกรัฐมนตรีเดินทางไปตรวจที่ศูนย์ซ่อมบำรุงรถไฟฟ้าใต้ดินของบริษัท รถไฟฟ้ากรุงเทพ จำกัด และตรวจบริเวณเกิดเหตุรถไฟฟ้าใต้ดินชนกันที่สถานีศูนย์วัฒนธรรม ถนนรัชดาภิเษก ซึ่งภายหลังจากการตรวจสอบแล้วนายกรัฐมนตรี กล่าวว่า เรื่องนี้เกิดขึ้นจากความบกพร่องของพนักงาน ไม่ได้เกิดจากระบบการควบคุมรถไฟฟ้า ที่พยายามเคลื่อนขบวนรถเปล่าเข้าไปเก็บยังโรงเก็บรถ แต่เกิดขัดข้องทำให้ระบบไม่ทำงาน และพนักงานปลดเบรคทำให้รถไหลกลับไปชนรถคันหลัง ดังนั้น จึงเป็นความผิดพลาดของพนักงานที่พยายามปลดเบรค ซึ่งเป็นข้อห้ามของระบบการควบคุมรถไฟฟ้า ไม่ใช่ความผิดพลาดจากระบบที่มีความปลอดภัยอยู่แล้ว  อย่างไรก็ตาม จำเป็นต้องปิดให้บริการรถไฟฟ้าใต้ดินเป็นการชั่วคราว จนกว่าจะตรวจสอบระบบต่างๆ อย่างครบถ้วน เพื่อให้เกิดความมั่นใจในความปลอดภัย พร้อมทั้งหาผู้รับผิดชอบ และชดใช้ค่าเสียหายแก่ผู้ได้รับบาดเจ็บ ขณะที่ มูลค่าความเสียหายเบื้องต้น เป็นราคาของรถไฟฟ้าใต้ดิน 2 คัน มูลค่าประมาณ 80 ล้านเหรียญสหรัฐ ซึ่งยังอยู่ระหว่างประกัน
นายกรัฐมนตรี พันตำรวจโททักษิณ ชินวัตร นายกรัฐมนตรี